«Σοβαρά λάθη και παραλείψεις» στην υγειονομική διαχείριση της κρίσης από τη φονική πυρκαγιά στο Μάτι, επιρρίπτει στο υπουργείο Υγείας η Πανελλήνια Ομοσπονδία Εργαζομένων στα Δημόσια Νοσοκομεία (ΠΟΕΔΗΝ).

Η Ομοσπονδία κάνει λόγο και για «κρυφτούλι» με τους νοσηλευόμενους εγκαυματίες στις Μονάδες Εντατικής Θεραπείας, ώστε να αποσιωπηθεί το μέγεθος της καταστροφής και οι ελλείψεις σε κλίνες ΜΕΘ.

Συγκεκριμένα, η ΠΟΕΔΗΝ επισημαίνει ότι οι ασθενείς που νοσηλεύονται σε Μονάδες Εντατικής Θεραπείας (ΜΕΘ) είναι 8 ενώ ακόμη 6 νοσηλεύονται σε Μονάδες Αυξημένης Φροντίδας (ΜΑΦ) του Κέντρου Εγκαυμάτων του Θριασίου Νοσοκομείου με πολύ σοβαρά εγκαύματα.

«Σύνολο 14. Κάποιοι σε κατάσταση μη αναστρέψιμη», προειδοποιεί η ΠΟΕΔΗΝ.

«Εξαφανιστήκαν τα βιβλία καταγραφής»

«Πλην των νεκρών, δεκάδες σοβαρά εγκαυματίες διακομίσθηκαν στα εφημερεύοντα Νοσοκομεία της Αττικής και τα Κέντρα Υγείας της περιοχής πριν συνεδριάσει το συντονιστικό της κυβέρνησης. Κρύφτηκαν, εξαφανίστηκαν τα βιβλία καταγραφής συμβάντων εκείνη τη νύκτα από τα Νοσοκομεία, τα Κέντρα Υγείας που υποδέχθηκαν τους εγκαυματίες. Γιατί;» διερωτάται η Εκτελεστική Επιτροπή της ΠΟΕΔΗΝ.

«Εκείνες τις τραγικές ώρες τα Νοσοκομεία και τα Κέντρα Υγείας της περιοχής ήταν σαν να βρίσκονται σε εμπόλεμη ζώνη και χειρότερα. Και όμως, ο κ. Πολάκης, όπως δηλώνει, είχε ανεπιβεβαίωτες πληροφορίες για νεκρούς. Οι δεκάδες τραυματίες; Οι Υγειονομικές Μονάδες συνεχώς επικοινωνούσαν με το επιχειρησιακό κέντρο της υγείας (ΕΚΕΠΥ) και το υπουργείο Υγείας. Ο κ. Πολάκης γνώριζε για τους νεκρούς και για τον μεγάλο αριθμό τραυματιών από τις φωτιές που διακομίζονταν στα Κέντρα Υγείας και τα Νοσοκομεία, πολύ πριν το σόου της κυβέρνησης στο συντονιστικό. Κρύβουν την πραγματικότητα. Γι' αυτό εξαφάνισαν τα βιβλία καταγραφής συμβάντων εκείνη τη νύκτα», συνεχίζει η ΠΟΕΔΗΝ.

Η ΠΟΕΔΗΝ κάνει λόγο για σοβαρά διαχειριστικά λάθη και κυβερνητικές παραλείψεις στην υγειονομική περίθαλψη των εγκαυματιών και τραυματιών (καρδιολογικά, αναπνευστικά κ.α.) το μοιραίο βράδυ.

«Η κατάσταση της Δημόσιας Υγείας δεν διορθώνεται με ψέματα. Δεν πρόκειται να διορθωθεί εφόσον συνεχίζονται οι μνημονιακές πολιτικές των υψηλών πρωτογενών πλεονασμάτων. Η αυτοαποθέωση των υπουργών της κυβέρνησης για το πόσο καλά τα έκαναν προκαλεί θλίψη και οργή. Τη στιγμή που θρηνούμε δεκάδες νεκρούς και δίνουν τη μάχη για τη ζωή αρκετοί ακόμη τραυματίες».

«Πώς θα μάθουμε αν ακόμη και σήμερα εγκαυματίες που χρήζουν νοσηλεία είναι σε ΜΕΘ, όταν το υπουργείο Υγείας δεν δίνει επίσημα στοιχεία και τα κρύβει;», καταλήγει η ΠΟΕΔΗΝ.